
DISPUTATIO  MEDICA 


IN  AU  GUR  ALIS 


DE 


CIBORUM  ASSIMILATIONE. 


Mos  qui  in  hac  alma  Academia  diu  valuit, 
quo  unumquemque,  summos  in  medicina  ho- 
nores  privilegiaque  rite  et  legitime  conse¬ 
quendi  cupidum,  aliquod  scripti,  ad  scien¬ 
tiam  medicam  pertinens,  eruditorum  examini 
subjicere  oportet,  nunquam  satis  laudandus 
est.  In  hoc  tentamine,  mutationes,  quas  pri¬ 
us  subeunt  cibi,  quam  in  materiam,  corporis 
humani  nutritione  aptam  mutentur,  pro  virili 
parte  referre  conabor. 

De  modo  quo  cibi,  quos  in  ventriculum 
sumimus,  in  substantias  materias  corporis  hu¬ 
mani  similes  convertuntur,  magnopere  inter 
se  contendunt  physiologi ;  sed  recentia  Che¬ 
miae  inventa  hujusce  aevi  hominibus,  qui 
hanc  rem  indagari  cupiunt,  multum  auxilii 
attulerunt. 

Omne  animal  ventriculo  et  appendiculis, 
vel  aliquo  hujusmodi,  a  natura  instructum 
est.  In  hoc  organo,  cibi  primam  animaliza- 
tionis  impressionem  accipiunt. 

Intestina  ad  functionem  digestionis  ullo 
modo  conferre,  quidam  physiologi  prorsus 
negant;  sed  experimenta  docent  haec  (intes¬ 
tina  scii.)  magni  momenti  munere  fungi,  cum 
ad  praeparationem,  tum  ad  separationem  chyli. 
Totus  igitur  canalis  intestinalis  organon  di¬ 
gestionis  est  habendus. 


Cibis,  quos  animal  in  ventriculum  sumat, 

male  concoctis,  omnes  corporis  functiones 
languescunt,  corpus  denique  ipsum  tabescit ; 
sed,  contra,  quando  concoctio  est  bona,  ani¬ 
mal  viget,  formam  et  robur  et  pulchritudi¬ 
nem  conservans. 

Sanguis  est  fons  ex  quo  totum  corpus  sup¬ 
peditatur;  et  corpore  semper  ad  dissolutio¬ 
nem  vergente,  partes  inde  reparantur  defici-' 
entes,  et  renovantur.  Una  pars  sanguinis, 

musculos,  nervos,  ossa,  caeterasque  partes 

\ 

solidas  suppeditat ;  altera  vero  per  glandulas 
in  res  omnino  novas  mutatur,  quae  per  cana¬ 
les  proprios  e  corpore  ejiciuntur.  Corpora 
animalium  organis  praedita  sunt,  quibus  ci¬ 
bos  ingestos,  in  materiam  animalem  mutare 
possunt.  Haec  organa  Assimilantia ,  et  con¬ 
versio  ipsa,  a  medicis  Asshnilatio  vocantur. 

Physiologi  multum  disputaverunt  an  ex 
consilio  naturae  gens  humana  ex  frugibus 
solis  viveret,  an  ex  animalibus.  Homines 

non  sub  uno  cado  vivere,  nec  uno  cibi  ge¬ 
nere  uti  coguntur ;  sed  regiones  peregrinas, 
cado,  cultu  frugibusque  omnino  diversas, 
multi,  vel  animi  vel  lucri  causa,  impune  ade¬ 
unt,  victuique  omnigeno  sese  assuescere  pos¬ 
sunt.  Videmus  quoque  unius  regionis  in¬ 
colas  ex  frugibus  solis  viventes,  alterius  vero 
ex  animalibus. 

Cibi  hominis  ex  frugibus  et  animalibus 
parantur;  et  condimenta,  quae  iis  conjungun¬ 
tur,  a  regno  fossili  et  vegetabili  derivantur. 
Alimenta  vegetabilia  et  animalia  ad  hominem 
nutriendum  bene  adaptantur,  propterea  quod 
elementa  quibus  corpus  ejus  fit,  in  his  ali¬ 
mentis  continentur.  Idcirco  videtur  organa 
digestionis  tantum  ad  vita?  conservationem 
necessaria  esse,  quantum  cibos  ingestos  ad 
corpus  nutriendum  idoneos  reddunt. 

Homo,  fame  urgente,  ad  cibum  capiendum 
impellitur.  Famis  sensum  a  lateribus  ven- 

triculi  sese  terentibus  oriri  nonnulli  existi- 
mant ;  hoc  sensu  natura  statuit  animalia 
omnia,  damnum,  quod  patiuntur,  reparare. 
Quando  igitur,  ad  vitam  conservandam,  ven¬ 
triculus  adeo  necessarius  sit,  de  gradibus 
praeparatoriis  ■  digestionis  loquemur. 


DE  CIBORUM  MUTATIONIBUS  IN  VENTRICULO . 

Alimenta  in  os  recepta,  dentium  actioni 
subjiciuntur,  et  eodem  tempore  cum  salivas 
copia  magna  commiscentur,  quae  per  glan¬ 
dulas  in  vicinia  sitas  secernitur.  Haec  actio# 
manducatio,  et  glandulae  per  quos  saliva  se¬ 
cernitur,  Salivales  vocantur,  propriis  tamen 
nominibus  singulis  impositis. 


Hic  humor  cum  alimentis  in  ore  bene 

miscetur,  et  in  bolum  formatur,  quem  accipit; 
pharynx,  et  per  gulam  ad  ventriculum  trans¬ 
mittit.  Alimenta  non  pondere  suo  specifico 
propelluntur,  sed  actione  musculorum,  quo¬ 
rum  fibrae,  stimulo  admoto,  ad  contractionem 
cientur.  Hoc  experientia  quotidiana  docet» 
Homo  enim  stans  capite  inverso,  pedibus¬ 
que  in  aera  elevatis,  cibum  devorare  visus 
est.  Animalia  quoque,  quae1  prona  terram 
spectant,  herbas  carpere,  et  capite  cae teris 
partibus  inferiore  sursum  devorare  quotidie 
cernimus.  Denique,  si  musculi  deglutitioni 
inservientes  paralysi  affecti  fuerint,  animal 
vel  cibum  vel  potum  haud  minima  quantitate 
devorare  potest. 

Alimenta  cum  saliva  in  ore  bene  commis¬ 
ta,  tandem  ad  ventriculum  perveniunt,  ubi 
cum  iis  miscetur,  mutationemque  insignem 
efficit  humor  ventriculo  proprius,  quem  Suc¬ 
cum  Gastricum  medici  vocant. 


ASSIM  I  LATIONE. 

Nullas  adhuc  glandulas  secernentes  in  ven¬ 
triculo  anatomici  detexerunt.  Itaque  hic 
succus  ab  arteriis,  superficiei  ventriculi  in¬ 
terna?  impensis,  exhalari  videtur.  Clar.  Jo- 
annes  Hunter  credebat  succum  gastricum 
ab  una  solum  parte  ventriculi  exhalari. 
Hanc  opinionem  a  sectionibus  piscium  dux¬ 
it,  in  ventriculis  quorum  alimenta  non  peni¬ 
tus  soluta  reperiebat,  sed  partem  solum  pylo¬ 
ro  proximam.  Itaque  hic  est  locus  unde, 
ut  illi  placuit,  succus  gastricus  in  ventricu¬ 
lum  profluit. 

Qualecunque  sit,  succus  gastricus  parum 
compertum  est,  et  causa  fuit  magnas  con¬ 
tentionis  inter  physiologos  :  nam  alii  aci¬ 
dum,  alii  alkalinum  esse  affirmaverunt;  nec 
desunt,  qui  neutri  opinioni  accedentes,  sub¬ 
dulcem  credunt. 

Experimenta  clar.  Spallanzani  osten¬ 
dunt,  succum  gastricum,  quoad  speciem  ex- 

ternam,  in  omnibus  animantibus  esse  similem. 
Sapor  ejus  salsiusculus,  et  in  nonnullis  ex¬ 
emplis  acerbus,  quod  pauxillo  bilis,  quam 
succo  inesse  credidit,  imputabat,  nunquam 
acidum  reperiebat,  nisi  in  animalibus  ex  fru¬ 
gibus  viventibus,  in  quibus  haud  veri  absi¬ 
mile  est,  materiam  acidam  a  substantiis  vege¬ 
tabilibus  in  ventriculum  assumptis  derivatam 
esse.  In  nullius  generis  animantis  succo 
gastrico  alkalina  unquam  detexit*. 

Difficultas  hunc  humorem  sincerum  et 
quantitate  satis  magnum  adipiscendi,  s em  per 
erit  impedimentum  insuperabile  ad  omne  du¬ 
bium  de  eo  tollendum  ;  et  experimenta  ad 
naturam  ejus  investigandam  instituta  sem- 
per  erunt  ambigua  ;  sed  experimentis  supra 
dictis  contenti  esse  debemus. 

Dos  maxime  singularis  succi  gastrici  est 

*  Vide  Spa]lanzani's  Dissertations,  vol.  i.  p.  327. 


ASSIMILATIONE. 


9 


ejus  vis  solvens ;  nam  nemo  negabit  sub¬ 
stantias  durissimas,  ossa  scilicet,  in  nonnullis 
animalibus  solvere  posse,  ut  experimenta 
multorum  philosophorum  comprobaverunt. 

Cibis  cum  succo  gastrico  tarde  mistis,  ac¬ 
tio  qua?  fit  est  omnino  chemica.  De  hujus 
actionis  natura  et  causa,  physiologi  multum 
disputaverunt.  Alii  cibos  calefieri,  alii  pu¬ 
trescere,  nec  desunt  qui  fermentescere  pu¬ 
tant.  Hypothesis  unaquaeque  suos  amatores 
habuit ;  sed  videtur  nullam  solam  ad  phaeno¬ 
mena  digestionis  explicanda  sufficere.  Satis 
constat,  calore  mediocri,  ad  actionem  substan¬ 
tiarum  inter  se  promovendam  opus  esse ;  et 
certe  constat,  actionem  chemicam  inter  sub¬ 
stantias  in  ventriculum  assumptas  a  diges¬ 
tionis  phaenomenis,  effici,  et  motum  intesti¬ 
num  heri.  Sed  unde  opinio,  qua  chylus,  hu¬ 
mor  mitis  et  nutriens,  a  massa  putrida  ex¬ 
tractus  esse  credebatur,  originem  duxit,  est 
mihi  inexplicabile. 


B 

Chemicam  inter  agentia  chemica  et  sub¬ 
stantias  in  ventriculo  contentas  fieri  actio¬ 
nem,  mutationes  quas  alimenta  subeunt  certe 
ostendunt.  Nam  ex  experimentis  Doctoris 
Rush  #,  clare  constat  massam  alimentariam 
fermentationem  acetosam  pati.  Doctor  Gre¬ 
go  ry  quoque  tradit,  alimenta  hominis,  quam¬ 
vis  sanissimi,  in  ventriculo  fermentescere,  et 
succum  gastricum,  ne  hasc  fermentatio  nimi¬ 
um  progrediatur  prohibere.  Verisimile  est, 
pravam  cibi  concoctionem  vel  a  ventriculi 
ipsius  debilitate,  vel  succo  gastrico  defici¬ 
ente,  vel  alimentis  natura  pravis,  pendere ; 
et  ab  una  ex  causis  supradictis,  (deficiente 
scilicet  succo  gastrico),  acorem  qui  nonnun- 
quam  adest  exoriri.  Ex  omnibus  corporis 
humani  humoribus,  succus  gastricus  putredini, 
quas  aliter  fieret  maxime  obstat,  ut  Spallan- 


*  Vide  Dissertationem  Inauguralem  Doctoris  Rush,  De 
Concoctione  Ciborum  in  Ventriculo. 


ASSI  MI  LATIONE. 


11 


zani  experimenta  luculenter  docent*.  Ille 
copiam  succi  gastrici  nactus,  multa  cum  eo 
fecit  pericula,  et  invenit  non  solum  putredini 
obstare,  sed  carnem  jam  putrefactam  etiam 
corrigere.  Ni  talis  vis  huic  inesset,  cibi  in 
ventriculum  sumpti  statim  in  putredinem 
abirent,  quippe  qui  actioni  caloris  permagni, 
humoris,  atque  aeris,  cujus  magna  copia  in 

ore  cum  saliva  comjniscetur,  subjiciantur. 

/ 

Alii  cibos  in  ventriculo  mutationem  nul¬ 
lam  ab  actione  succi  gastrici  pati  putave¬ 
runt,  sed  hoc  succo  elementa  ciborum  tan¬ 
tum  solvi,  et  inde  melius  commisceri,  mini¬ 
me  vero  chemice  conjungi.  Saliva  quee  cum 
cibis  sumitur,  et  liquores  diversi  quibus 
omne  animal  pro  potu  utitur,  ut  menstrua 
natura  statuuntur,  quibus  succus  gastricus 
in  substantias  in  ventriculo  contentas  poten¬ 
ter  agere  potest. 


*  Vide  Dissertations,  vol.  i.  p.  185  et  283. 

Animal  sine  potu,  haud  secus  ac  sine  cibo, 
diu  vivere  nequit.  Itaque  concludere  licet, 
salivam  et  varios  liquores  quos  animalia  bi¬ 
bunt,  ad  functionem  digestionis  promoven¬ 
dam  tantum  juvare,  nec  ad  cibos  mutandos 
valere,  sed  mutationem  quce  ht,  a  succo  gas¬ 
trico  potissimum  effici.  Cum  res  diversse 
ehemicie  conjunctas,  semper  mutentur;  mu¬ 
tatio,  quam  sub  concoctione  cibi  subeunt, 
conjunctionem  chemicam  prius  factam  esse 
ostendit.  Quando  propter  parum  adhuc  pro¬ 
vectam  scientiam  nostram,  parum  de  succi 
gastrici  natura  intelligamus,  factis  jam  traditis 
contentos  esse  oportet. 

Solutio  ab  actione  succi  gastrici  ciborum 
in  ventriculo,  Chymus ,  et  ipsa  operatio  Chymi - 
factio  a  medicis  vocantur.  Cibi  in  ventri¬ 
culo  primam  mutationem  ullius  momenti 
subeunt :  alimenta,  non  prius  in  summum 
intestinum  quam  penitus  soluta  fuerint,  tra¬ 
duntur ;  sed  partes,  a  pylori  contractione, 

quae  non  solutas  fuerint,  detinentur,  donec 
dissolvantur.  Tum  pylorus  praesidii  munere 
fungitur,  quia  non  alimenta  in  duodenum 
nisi  soluta  tradi  sinit ;  postquam  cibi  peni¬ 
tus  dissoluti  fuerint  actione  succi  gastrici, 
per  pylorum  in  summum  intestinum  mittun¬ 
tur. 


DE  MUTATIONIBUS  CIBORUM  IN  INTESTINIS, , 

Structura  hujus  partis  canalis  intestina¬ 
lis  non  ventriculo  est  valde  dissimilis :  pars 
duodeni  non  peritonaeo  tegitur ;  qua  de  causa* 
multo  magis  quam  quaevis  alia  pars  intesti¬ 
norum  porrigatur;  itaque  secundum  ventri¬ 
culum  quidam  vocarunt,  nam  massa  alimen¬ 
taria  aliquamdiu  in  eo  detinetur,  donec  mu¬ 
tationem  majoris  momenti,  ea  quam  in  ven¬ 
triculo  subierit,  patiatur. 

Massa  alimentaria  cum  duobus  humoribus 
ibi  miscetur,  et  ita  mutationem  novam  subit. 
Hi  duo  humores  fel  et  succus  pancreaticus 
vocantur.  Bilis  a  jecinore,  in  parte  abdomi¬ 
nis  dextra  sito,  et  diaphragmati  ligato,  secer¬ 
nitur,  et  in  duodenum  propriis  ductibus  de¬ 
fertur.  Jecur,  a  quo  bilis  secernitur,  ab  aliis 
corporis  humani  glandulis  maxime  differt, 
quippe  quod  sanguine  venoso  non  arterioso 
suppeditatur ;  quapropter  autem  nobis  non 
liquet.  Si  bilis  examinationi  chemicee  sub¬ 
jiciatur,  elementa,  quibus  constat,  scire  pos¬ 
sumus  ;  sed  nihil  certi  de  effectu  quem  in 
massam  alimentariam  edit  cognoscimus.  Haud 
parva  lis  est,  an  bilis  sit  substantia  nulli  usui 
inserviens,  et  e  corpore  tantum  excernenda, 
an  mutationem  cibi  necessariam  effectura. 

Jam  satis  comprobatum  est,  massam  ali¬ 
mentariam  in  ventriculo,  ab  actione  succi 
gastrici  fermentescere,  et  acescere ;  et  maxime 
verisimile  est,  bilem  huic  proclivitati  ad  fer- 


ASSI  MI  LATIONE. 


15 


mentescendum  miro  modo  obstare ;  nam,  ut 
Gregorius  ait,  “  Sed  pras  omnibus,  fel  ipsum 
a  jecinore  delatum,  quod  non  sinit  massam 
alimentariam  amplius  fermentescere,  neque 
propius  ad  acidam  naturam  accedere,  et  sane 
acorem  jam  existentem  mirabiliter  corrigit 

Chemici  sodam  puram  in  bilis  composi¬ 
tione  detexerunt,  quas  cum  acido,  quod  sem- 
per  massas  alimentarias  inest,  commista  sal 
medius  fit.  Nam,  ut  experimenta  docent, 
acido  acetoso  cum  bile  misto,  utri  usque  dotes 
perduntur.  Lactem  coagulare  acidum  ultra 
nequit,  et  bilis,  amaro  sapore  amisso,  sub¬ 
dulcis  evadit.  Ergo  videtur  bilem  non  ad 
intestina  movenda  (ut  plerique  putant)  tan¬ 
tum  esse  destinatam,  et  postea  e  corpore 
ejiciendam  ;  sed  ad  mutationem  insignem  et 
necessariam  ciborum  efficiendam,  nempe,  ad 
aciditatem  corrigendam. 


*  Vide  Conspectum  Medicinae  Theoreticae,  vol.  i.  p.  340. 

Chylus  in  duodeno  fit,  a  combinatione  feh 
lis  et  succi  pancreatici  cum  massa  alimenta¬ 
ria.  Hinc  patet  nullum  indicium  chyli  in 
cibis,  dum  in  ventriculo  sint  detegi  posse. 
Haud  negabo  mutationem  quam  alimenta  in 
ventriculo  patiuntur  ad  chylum  formandum 
esse  necessarium ;  nam  ab  omnibus  concedi¬ 
tur,  actionem  succi  gastrici,  et  mutationem 
inde  sequentem,  cibos  in  chylum  facilius  con¬ 
vertendos  reddere. 

Postquam  massa  alimentaria  cum  humori¬ 
bus  intestinorum  mista  fuerit,  tota  in  duas 
partes  dividitur,  quarum  una  est  e  corpore 
excernenda ;  altera  vero,  partes  quae  jacturam 
fecerint  reparare  et  reficere  inservit.  Ele¬ 
menta  quibus  bilis  conficitur,  si  in  corpore 
retenta  forent,  valde  nocerent;  itaque  per 
vias  proprias  emittuntur.  Insuper  conclu¬ 
dere  licet,  bilem  non  esse  ex  toto  excercen- 
dani,  nam  pars  bilis  quae  secreta  fuerit  eva¬ 
nescit,  nec  tota  cum  stercoribus  emittitur. 

Alii,  bilem  nullo  modo  ad  chylum  forman¬ 
dum  conferre  perperam  affirmaverunt,  quia 
scilicet  impossibile  est  bilem  etiam  minima 
quantitate  in  chylo  detegere.  Sed  in  tali 
conjunctione,  ubi  actio  quas  fit  est  sine  dubio 
chemica,  hoc  non  est  expectandum.  Objectio 
futilis  est. 

Elementa  ciborum  substantiis  corporum 
nostrorum  sunt  similia ;  sed  priusquam  ad 
partes  corporis  humani  nutriendas  apponan¬ 
tur,  novas  patiuntur  combinationes. 

Mutatio  quam  alimenta  in  ventriculo  sub¬ 
eunt,  fortasse  elementa  eorum  in  combinatio- 
nem  magis  intimam  perducit ;  sed  quum  in 
intestina  pervenerint,  aliis  humoribus  miscen¬ 
tur,  ab  quorum  actione  mutationem  adhuc 
majorem  patiuntur,  et  a  bile  praecipue  in 
chylum,  succum  corpori  humano  nutriendo 
aptissimum,  formantur.  Pars  bilis  quoque 
quas  est  excernenda,  munere  haud  parvi  mo- 

c 

menti  fungitur.  Sanguinem  ab  elementis, 
qua?  retenta  corrumperent  et  vitaB  nocerent, 
exsolvit.  Maxima  pars  solida  bilis  resinis 
vegetabilibus  est  similis,  quarum  compositio 
est  satis  comperta.  Scimus  carbonium  et 
hydrogenium  maxime  abundare  :  itaque  haec 
est  una  inter  multas  vias,  quibus  natura  a  rebus 
supervacaneis  sese  liberat,  et  fortasse  sine  mag¬ 
no  corporis  discrimine  in  alia  corporis  parte 
segregari  nequeunt. 

Succus  pancreaticus  examinationi  chemicce 
subjectus,  iisdem  elementis  ac  saliva  constare 
videtur.  Si  copiam,  qua  secernitur,  spec¬ 
temus,  certe  concludere  fas  est,  hunc  succum 
digestioni  pernecessarium  esse,  et  munere 
quodam  de  quo  parum  novimus  fungi.  Bilis 
tamen  ad  chylum  efficiendum  maxime  con¬ 
fert. 

Chylus,  perpaucis  dotibus  substantiarum 
animalium  gaudens,  sed  ab  actione  organo- 

rum  per  quas  transiturus  est,  in  materiem 
substantiis  corporis  humani  similem  mutan¬ 
dus,  patulis  oribus  in  intestina  hiantibus 
vasorum  lacteorum  absorbetur,  et  per  duc¬ 
tum  thoracicum  ad  venam  subclaviam  sinis¬ 
tram  advehitur,  ubi  cum  sanguine  circum¬ 
ferendo  miscetur.  Porro,  antequam  ductum 
thoracicum  attigerit,  per  glandulas  in  plicis 
mesenterias  sitas  transit,  ubi  mutationem 
assimilationi  necessariam  sine  dubio  subit ; 
sed  de  hujus  mutationis  natura  nihil  pro 
certo  tradere  possumus.  Nec,  si  glandula¬ 
rum  fabricam  perpendimus,  aliquid  de  earum 
usu  detegimus. 

Cum  chylus  est  origo  omnium  rerum  ani¬ 
malium,  constitutionem  ejus  scire  juvabit. 
Ab  experimentis  de  industria  factis,  apparet 
eum  sponte  sua  decompositionem  lacti  simi¬ 
lem  pati,  flos  superficiem  supernatat,  et  infra 
non  solum  reperitur  coagulum,  sed  pars  quas 

calefacta  etiam  coagulatur  Albumen  chyli 
actione  glandularum  mesentericarum,  super¬ 
ficiem  quarum  internam  humor  mucosus  ob¬ 
linit,  derivari  creditur. 

In  ductu  thoracico,  ut  systematis  absor¬ 
bentis  centro,  chylus,  in  itinere  cum  lympha 
ab  partibus  extremis  reducta,  miscetur.  Lym¬ 
pha  serum  aliquo  modo  referre  creditur.  Hu¬ 
mor  aut  non  satis  assimilatus,  aut  residuum 
massas  nutrientis  in  systema  ad  chylum  assi- 
milandum  reversurum,  esse  videtur. 


*  Vide  Fordyce;s  Treatice  on  Digestion. 

DE  CIBORUM  MUTATIONIBUS  IN  PULMONIBUS, . 

Itaque  chylus  cum  lympha  in  ductu  tho¬ 
racico  mistus,  in  sanguinem  circumferendum 
infunditur,  ibique  qualitates  omnes  propriae 
visum  penitus  effugiunt.  An  chylus  cum 
sanguine  intime  conjungatur,  non  certiores 
sumus ;  sed  massa  conjuncta  ad  cordis  auri¬ 
culam  dextram  propellitur,  inde  ad  pulmones, 
ubi  mutationem  subit  magis  necessariam, 
quam  aut  in  ventriculo  ab  actione  succi  gas¬ 
trici,  aut  in  duodeno  ab  intestinorum  hu¬ 
moribus,  aut  in  glandulis  mesentericis  ad¬ 
huc  subierit,  et  animalizationis  impressionem 
ultimam  accipit.  Quamobrem  non  a  pro¬ 
posito  alienum  erit,  quasdam  de  respiratione 


memorare. 

Jamdudum  observatum  erat,  aera  a  pul¬ 
monibus  expulsum,  magnam  continere  copiam 
acidi  carbonici,  propriis  reagentibus  detegen¬ 
di.  Postea  Priestley  oxygenium  in  respi¬ 
ratione  assumptum  esse  reperit  ;  et  Lavoi- 
sier  #  oxygenium  aeris  atmosphasrici  esse 
assumptum,  et  acidum  carbonicum  inde  for¬ 
matum,  accuratius  observavit.  Experimenta 
sequentium  deinceps  chemicorum  hasc  facta 
comprobaverunt.  Ad  modum  quo  jactura  fit 
oxygenii  explicandum,  theorias  varias  prolatae 
sunt.  Ex  his  duas  praecipuas  referam.  Pri¬ 
ma,  oxygenium  statim  a  sanguine  absorberi, 
et  acidum  carbonicum  in  circuitu  formari, 
tradit ;  altera  vero,  sanguinem  in  circuitu  ni¬ 
miam  carbonis  copiam  acquirere,  quas  in  pul¬ 
monibus  cum  oxy genio  aeris  atmosphasrici 
conjungitur,  et  acidum  carbonicum  e  corpore 
ejiciendum  inde  formari. 


*  Vide  Memoires  de  FAcad.  des  Sciences,  1789?  p«  577» 

Utra  theoria  sit  maxime  verisimilis,  non 
mea  refert;  satis  est  facta  supradicta  memo¬ 
rasse.  Si  chylum  spectemus,  perpaucas 
substantiarum  animalium  dotes  possidere  vi¬ 
detur,  carbonis  nimium  in  compositione  con¬ 
tinens  ;  nec  sanguis,  cum  chylo  in  vena  sub¬ 
clavia  sinistra  mixtus,  ad  corpus  nutriendum 
idoneus  putatur ;  itaque  ad  pulmones  vehi¬ 
tur,  ut  ab  omni  substantia  corpori  noxia  absol¬ 
vatur,  et  elementa  in  longe  intimam  combi- 
nationem  afferantur. 

Magnam  oxy genii  copiam  in  pulmonibus 
evanescere,  et  quantitatem  acidi  carbonici  for¬ 
mari  nullum  dubium  est ;  hinc  videtur  muta¬ 
tiones,  qua3  in  pulmonibus  fiunt,  ad  sangui¬ 
nem  idoneum  nutritioni  corporis  reddendum, 
esse  maxime  necessarias.  Credimus,  haud  in¬ 
epte,  magnam  carbonis  copiam  a  chylo  esse 
derivatam,  et  in  pulmonibus  cum  oxygenio 
aeris  atmosphoerici  esse  commixtam,  et  sic 
formationi  acidi  carbonici  originem  dare. 

Alii  affirmant,  magnam  azotii  quantitatem 
in  processu  respirationis  evanescere,  et  quod 
minime  veri  absimile,  a  sanguine  absorberi  *. 
Hoc  equidem  videtur  satis  esse  comprobatum, 
et  azotium  absorptum  ad  massam  alimenta-* 
riam  majis  assimilandam  conferre.  In  anima¬ 
libus  omnibus  azotium  repertum  est,  etiamsi 
quadam  victum  qu arant  tantum  ex  frugibus, 
in  quibus  pars  ne  minima  hujus  principii  de¬ 
tegi  potest.  Unde  derivatur,  nisi  ab  respira¬ 
tione  ? 

Hinc  concludere  licet,  vel  azotii  magnam 
copiam  substantiis  inesse,  quam  ex  manca  sci¬ 
entia  nostra  detegere  non  possumus,  vel  ex 
duobus  aut  amplius  constare  principiis,  quoe 
partem  cibi  constituentia,  et  in  ventriculum 
sumpta,  actione  propria  organorum,  in  aliqua 
systematis  parte,  azotium  creant.  Sed  azo- 


•  Vide  Dayy's  Researches,  p.  434. 

tium  nunquam  in  elementa  resolvere  potui¬ 
mus. 

Quomodo  aliter  explicabimus  jacturam 
quam  in  pulmonibus  facit  aer  atmosphaericus, 
ut  ab  experimentis  satis  comprobatum  est? 
Credere  licet  sanguinem,  in  conversione  ejus  a 
statu  venoso  ad  arteriosum,  absorbere  azo- 
tium,  quod  hoc  modo  substantiis  animalibus 
ex  naturae  consilio  praebendum  est.  In  tam 
rudi  scientiae  statu,  non  nostrum  est  tantas 
componere  lites* 

Demonstrarunt  experimenta,  azotium  a  san¬ 
guine  in  pulmonibus  absorberi ;  hinc  ratio, 
quare  hoc  principium  in  rebus  animalibus  ex- 
istit  deducenda  est.  Non  negabo  chylum, 
qui  in  organis  digestionis  fit,  in  sua  composi¬ 
tione  azotium  habere ;  sed  ab  analogia  inter 
organa  diversa  quadrupedum  et  hominum,  et 
praecipue  inter  organa  qure  respirationi  inser¬ 
viunt,  et  ab  impossibilitate  detegendi  etiam 

minimam  azotii  quantitatem  in  compositione 
vegetabilium,  juste  concludamus,  azotium, 
quod  in  respiratione  evanescit,  a  sanguine  co¬ 
pia  satis  magna  absorberi.  Chylus  ab  actio¬ 
ne  fluidorum  animalium  in  nostris  alimentis 
formatur,  et  alb  compositione  eorum  praesen¬ 
tiam  azotii  in  eo  facile  explicamus,  nam  cibi 
nostri  ex  azotio  praecipue  conficiuntur. 

Non  negabo  sanguinem,  postquam  cum 
chylo  mixtus  fuerit,  in  compositione  sua  azo¬ 
tium  habere  ;  sed  principia  ejus  non  satis  be¬ 
ne  accommodata  esse;  itaque  propellitur  ad 
pulmones,  ubi  quaedam  ex  ejus  elementis  in 
combinationem  magis  intimam  afferuntur, 
dum  alia  e  corpore  emittuntur.  Secundum 
experimenta  videtur  5.2  digit.  cubic.  *  in 
puncto  temporis  (quod  minutum  vocamus) 
imminutum  fuisse.  Sanguis  in  itinere  per 
pulmones  magnam  carbonis  copiam  amittit; 

::  Vide  Davy's  Researches,  p.  434. 

et,  eodem  tempore,  maxime  verisimile  est, 
azotium  quod  evanescit  cum  reliquis  san¬ 
guinis  principiis  esse  conjunctum,  et  sic  san¬ 
guinem  nutritioni  aptum  fieri  :  nam  post¬ 
quam  per  pulmones  transierit,  elementa  ejus 
bene  accommodata  sunt,  et  omnibus  dotibus 
substantiarum  animalium  instructa ;  itaque 
per  arterias  ad  omnes  corporis  partes  mitti¬ 
tur,  ut  particulae  nutrientes  ad  partes,  quae 
jacturam  fecerunt,  rite  apponantur ;  sed  quo- 
•mbdo  hoc  fit,  in  obscuro  restat. 

Omnes  functiones  de  quibus  antehac  dixi¬ 
mus,  scilicet  concoctio,  qua  cibi  in  ventri¬ 
culum  sumpti  dissolvuntur,  conjunctio  hu¬ 
morum  intestinorum  cum  massa  alimentaria, 
secretio  et  sanguificatio,  ut  praeparatoriae  ad 
nutritionem  existimandae  sunt. 

Sanguis  in  circuitu  a  variis  organis  elabo¬ 
ratur,  quibus  partes  aliquae  corporis  nutritioni 
idoneae  fiunt,  dum  eodem  tempore  aliae  magis 

assi  mi  latae  sunt,  et  a  massa  circulante  segre¬ 
gantur,  ut  alimenta  cum  iis  mista  substantiis 
nostris  similes  reddantur.  H.x  sunt  succus 
gastricus,  bilis,  saliva,  &c. 

In  hac  elaboratione,  quaedem  res  novae 
formantur,  quas  non  verisimile  est  ab  ex¬ 
terno  derivari.  Lis  magna  fuit  unde  venerat 
phosphorus,  cujus  magna  copia  in  animali¬ 
bus  reperitur.  In  multis  rebus  externis  ex¬ 
is  tit,  sed  cibi  quos  sumimus  parum  hujus  vel- 
nihil  continent.  Elementum  quoque  puta¬ 
tur;  sed  ab  analysi  alimentorum  nostrorum, 
productionem  animalizationis  esse  chemici 
quidam  affirmant. 

'•  it 

Parva  ejus  quantitas  in  rebus  vegetabilibus 
detegitur,  sed  semper  in  animalibus  abundat  ; 
quomodo  igitur  hanc  quantitatem  magnam 
explicare  possumus  ? 

Docent  experimenta  chemicorum,  magnam 

phospliori  copiam  e  corpore  per  urinam  emit¬ 
ti,  qui  retentus  vitam  corrumperet.  In  urina 
detegitur  altera  substantia,  Urea  dicta,  quae 
facile  in  putredinem  abit,  et  sponte  sua  de- 
com positionem  patitur.  Hasc  ab  actione  or¬ 
gani  peculiari  secerni  videtur. 

Multae  aliae  res  in  materiei  animalis  com- ' 
positione  reperiuntur,  nimirum  sulphur,  fer¬ 
rum,  calx,  &c.  quae  sine  dubio  ab  externo 
derivari  possint.  Sunt  autem  qui  asserue¬ 
runt,  ferrum,  quod  in  materie  animali  repertum 
est,  a  sanguine  in  circuitu  formari.  Hoc 
fortasse  credunt,  quia  impossibile  est  ferri 
particulam  in  chylo  detegere.  Huic  tamen 
ferrum  inesse  potest,  sed  in  statu  divisionis 
adeo  minuto,  et  cum  aliis  substantiis  tam 
arcte  conjunctum,  ut  reagentia  delicatissima 
detegere  nequeant. 

De  canteris  supradictis  idem  dici  potest. 
Hinc  cernimus  materiem  animalem  ad  pauca 

principia  ultima  esse  redigendam,  quas  in 
statu  scientias  humanas  adeo  imperfecto,  sim¬ 
plicia  existimanda  sunt,  et  quas  variis  modis 
conjuncta,  a  propria  diversorum  corporis  or¬ 
ganorum  actione,  substantias  omnes  animales 
gignunt.  De  modo  quo  organa  diversa  mu¬ 
neribus  suis  fungantur,  nihil  prorsus  novi¬ 
mus  ;  sed  hujus  rei  ratio  nuper  prolata  fuit, 
quas,  si  non  pro  certo  accipienda,  largum 
dedit  conjectandi  campum.  Sanguis  credi¬ 
tur  possidere  substantias  cujusvis  animalis 
principia  ultima.  Glandulae,  a  quibus  has  sub¬ 
stanti®  formantur,  sanguine  suppeditantur, 
non  solum  pro  nutritione,  sed  etiam  pro  hac 
actione  peculiari.  Convolutiones  quoque  et 
angusti®  per  quas  sanguinem  transgredi  o- 
portet,  affinitates  inter  ejus  elementa  existen- 
tes  mutare  existimantur,  unde  fiunt  nov® 
substanti®  sanguini  valde  dissimiles. 

Vidimus  igitur,  cibos  ab  initio  ad  finem 
seriem  mutationum  subire,  qu®  sunt  stricte 

chemicse.  De  his  nos  parum  adhuc  novisse 
fatendum  est,  et  quicquid  intelligamus,  id 
chemicorum  laboribus  totum  debemus.  Mu¬ 
tationes  seriatim  narrare,  quam  brevissime  et 
quam  perspicue  potuerim,  conatus  sum  ;  et 
nunc  huic  dissertationi,  laborique  mihi  ut 
spero  non  inutili,  finem  impono. 


FINIS. 


